พระราชกฤษฎีกา
เปลี่ยนแปลงเขตเทศบาลเมืองตราด
จังหวัดตราด
พ.ศ. ๒๕๐๔
 

ภูมิพลอดุลยเดช
ป.ร.
ให้ไว้ ณ
วันที่ ๒๑ พฤศจิกายน พ.ศ. ๒๕๐๔
เป็นปีที่
๑๖ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตเทศบาลเมืองตราด
จังหวัดตราด เพื่อความเหมาะสมแก่การบริหารกิจการ และทะนุบำรุงท้องถิ่น

อาศัยอำนาจตามความในมาตรา ๑๒ แห่งพระราชบัญญัติเทศบาล พ.ศ.
๒๔๙๖ ซึ่งแก้ไขเพิ่มเติมโดยพระราชบัญญัติเทศบาล (ฉบับที่ ๓) พ.ศ. ๒๔๙๙ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตเทศบาลเมืองตราด จังหวัดตราด พ.ศ. ๒๕๐๔

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้เปลี่ยนแปลงเขตเทศบาลเมืองตราด จังหวัดตราด ซึ่งได้กำหนดไว้ตามมาตรา ๔ แห่งพระราชกฤษฎีกาจัดตั้งเทศบาลเมืองตราด
จังหวัดตราด พุทธศักราช ๒๔๗๘ เสียใหม่ โดยให้มีเขต ดังต่อไปนี้
ด้านเหนือ ตั้งแต่หลักเขตที่ ๑ ซึ่งตั้งอยู่ริมถนนสุขุมวิทฟากตะวันออกตรงเชิงสะพานคลองน้ำใสด้านใต้
เป็นเส้นตรงไปทางทิศตะวันออกเฉียงใต้ ถึงหลักเขตที่ ๒ ซึ่งตั้งอยู่ห่างจากศูนย์กลางสะพานยายหลาตามแนวเส้นตั้งฉาก
๓๒๐ เมตร
จากหลักเขตที่ ๒ เป็นเส้นขนานกับถนนท่าเรือจ้างไปทางทิศตะวันออกเฉียงเหนือ
ถึงหลักเขตที่ ๓ ซึ่งตั้งอยู่ริมแม่น้ำตราดฝั่งใต้ ห่างจากศูนย์กลางถนนท่าเรือจ้างตามแนวเส้นตั้งฉาก
๓๒๐ เมตร
จากหลักเขตที่ ๓
เป็นเส้นตรงไปทางทิศตะวันออกเฉียงเหนือ ข้ามแม่น้ำตราด ถึงหลักเขตที่ ๔
ซึ่งตั้งอยู่ริมแม่น้ำตราดฝั่งเหนือ ห่างจากศูนย์กลางทางหลวงจังหวัดสายตราด - คลองใหญ่ตามแนวเส้นตั้งฉาก
๓๒๐ เมตร
จากหลักเขตที่ ๔ เลียบตามริมแม่น้ำตราดฝั่งเหนือไปทางทิศตะวันออกเฉียงใต้
ถึงหลักเขตที่ ๕ ซึ่งตั้งอยู่ห่างจากศูนย์กลางทางหลวงจังหวัดสายตราด - คลองใหญ่ตามแนวเส้นตั้งฉาก
๓๒๐ เมตร
ด้านตะวันออก จากหลักเขตที่ ๕ เป็นเส้นตรงไปทางทิศตะวันตกเฉียงใต้ข้ามแม่น้ำตราด
ถึงหลักเขตที่ ๖ ซึ่งตั้งอยู่ริมแม่น้ำตราดฝั่งใต้ ห่างจากศูนย์กลางถนนท่าเรือจ้างตามแนวเส้นตั้งฉาก
๓๒๐ เมตร
จากหลักเขตที่ ๖ เป็นเส้นขนานกับถนนท่าเรือจ้างไปทางทิศตะวันตกเฉียงใต้
ถึงหลักเขตที่ ๗ ซึ่งตั้งอยู่ห่างจากศูนย์กลางสะพานยายหลาตามแนวเส้นตั้งฉาก ๓๒๐
เมตร
จากหลักเขตที่ ๗ เป็นเส้นตรงไปทางทิศตะวันตกเฉียงใต้ ถึงหลักเขตที่
๘ ซึ่งตั้งอยู่ริมลำน้ำบางพระฝั่งตะวันตก
ห่างจากปากคลองขี้หมูฝั่งใต้ตามแนวลำน้ำบางพระ ๑๔๐ เมตร
ด้านใต้ จากหลักเขตที่ ๘ เลียบตามริมลำน้ำบางพระฝั่งตะวันตกไปทางทิศตะวันตกเฉียงเหนือ
ถึงหลักเขตที่ ๙ ซึ่งตั้งอยู่ปากคลองชลประทานฝั่งใต้
ด้านตะวันตก จากหลักเขตที่ ๙
เป็นเส้นตรงไปทางทิศตะวันออกเฉียงเหนือ จนบรรจบหลักเขตที่ ๑
ดังปรากฏในแผนที่ท้ายพระราชกฤษฎีกานี้
ตามเส้นแนวเขตที่กล่าวไว้ในมาตรานี้ ให้มีหลักย่อยปักไว้ เพื่อแสดงแนวเขตด้วยตามสมควร

มาตรา ๔
ให้รัฐมนตรีว่าการกระทรวงมหาดไทยรักษาการตามพระราชกฤษฎีกานี้


ผู้รับสนองพระบรมราชโองการ
จอมพล ส. ธนะรัชต์
นายกรัฐมนตรี
[เอกสารแนบท้าย]

๑. แผนที่ท้ายพระราชกฤษฎีกาเปลี่ยนแปลงเขตเทศบาลเมืองตราด
จังหวัดตราด พ.ศ. ๒๕๐๔

(ดูข้อมูลจากภาพกฎหมาย)
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากบริเวณตลาดชุมชนการค้าบ้านท่าเรือจ้างมีชุมนุมชนอยู่หนาแน่น
สมควรที่จะได้รับการทะนุบำรุงให้ดีขึ้น ส่วนเขตเทศบาลเมืองตราดก็มีบริเวณเนื้อที่น้อยมาก
โดยที่เขตทั้งสองแห่งนี้อยู่ใกล้กัน จึงสมควรขยายเขตเทศบาลเมืองตราดไปถึงบ้านท่าเรือจ้าง
เพื่อความเหมาะสมในการบริหารกิจการ และทะนุบำรุงท้องถิ่น























ปรียนันท์/พิมพ์
๒๙ สิงหาคม ๒๕๔๔

ปิติวรรณ/ปรับปรุง
๒๖ กุมภาพันธ์
๒๕๖๓

อรญา/ตรวจ
๑๗ มีนาคม ๒๕๖๓

[๑] ราชกิจจานุเบกษา เล่ม ๗๘/ตอนที่ ๙๗/หน้า ๑๒๔๗/๒๘ พฤศจิกายน
๒๕๐๔